Protester gav pote, og i går fejrede 60 brugere af væresteder, at Hjørring Kommune alligevel ikke lukker fire væresteder i kommunen.

Det hører langt fra til hverdagens normaliteter, at der bliver festet over en kommunal beslutning. I dag gjorde de en undtagelse i Vraa. Her fejrede sindslidende fra fire væresteder i Hjørring Kommune, at kommune besluttede ikke at lukke dem. Med bobler og flæskesteg blev det onsdag fejret, at fire væresteder i Hjørring Kommune alligevel får lov at overleve. Kommunen havde ellers varslet, at halvdelen af kommunens væresteder skulle lukkes, men det fik brugerne til at protestere - og protesterne hjalp. - Jeg synes, det er alletiders, og jeg synes det er en kanon sejr, at vi har fået lov til at beholde værestederne, siger Liv Christensen, der er bruger på Værestedet Stokrosen i Vrå. - Det betyder alt. Der skal være plads til alle, og vi skal være her alle sammen. Jeg er utrolig lykkelig og glad for at det blev reddet, jubler Nikolaj Møller Pedersen, der er bruger på Værestedet Huset i Hjørring. På værestedet Vrå mener de ansatte, at det er brugernes egen skyld, at de stadig har et sted at møde ligesindede, men lige nu er der arbejdsro og hygge - i hvert fald indtil næste års budget skal på politikernes dagsorden igen.